Az Európai Parlament és a Tanács 2003/97/EK irányelve

(2003. november 10.)

a közvetett látást biztosító eszközök és az ilyen eszközökkel felszerelt járművek típusjóváhagyására vonatkozó tagállami jogszabályok közelítéséről, a 70/156/EGK irányelv módosításáról és a 71/127/EGK irányelv hatályon kívül helyezéséről

(EGT vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 95. cikkére,

tekintettel a Bizottság javaslatára [1],

tekintettel az Európai Gazdasági és Szociális Bizottság véleményére [2],

a Szerződés 251. cikkében megállapított eljárásnak megfelelően [3],

mivel:

(1) A gépjárművek visszapillantó tükreire vonatkozó tagállami jogszabályok közelítéséről szóló, 1971. március 1-jei 71/127/EGK tanácsi irányelvet [4] a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvvel [5] létrehozott EK-típusjóváhagyási eljárás egyik külön irányelveként fogadták el. Következésképpen, a 70/156/EGK irányelvben a járműrendszerekre, alkatrészekre és önálló műszaki egységekre vonatkozó rendelkezések a 71/127/EGK irányelvre is vonatkoznak.

(2) A meglévő rendelkezések – különösen az N2, N3, M2 és M3 kategóriák esetében – elégtelennek bizonyultak a jármű melletti, előtti és mögötti látótér meghatározása tekintetében. Ezért szükséges előírni a látótér kiterjesztését.

(3) A rendelkezésre álló tapasztalatok és a műszaki fejlődés jelenlegi állása alapján ma már lehetővé vált, hogy a 71/127/EGK irányelv bizonyos követelményeit a közlekedésbiztonság javítása érdekében szigorítsák, és a tükör mellett más alternatív műszaki megoldásokat engedélyezzenek.

(4) Figyelemmel a ma hatályos előírások szükséges módosításainak jellegére és számára, célszerű a 71/127/EGK irányelvet hatályon kívül helyezni és azt ezen irányelvvel felváltani. Mivel a 70/156/EGK irányelv szabályozza a típusjóváhagyást és a gyártásmegfelelőség ellenőrzését, a megfelelő rendelkezéseket nem szükséges ezen irányelvben megismételni.

(5) A 70/156/EGK irányelv mellékleteit ennek megfelelően módosítani kell,

ELFOGADTA EZT AZ IRÁNYELVET:

1. cikk

Ezen irányelv célja a közvetett látást biztosító eszközök, és az ilyen eszközökkel felszerelt járművek EK-típusjóváhagyására vonatkozó jogszabályok harmonizálása.

E szabályokat ezen irányelv mellékletei tartalmazzák.

Ezen irányelv alkalmazásában "jármű" bármely, a 70/156/EGK irányelv II. mellékletének A szakaszában meghatározott gépjármű.

2. cikk

(1) A tagállamok 2005. január 26-tól kezdődően a közvetett látást biztosító eszközökre vonatkozó indokok alapján:

- nem tagadhatják meg valamely járműre vagy közvetett látást biztosító eszközre az EK-típusjóváhagyás vagy nemzeti típusjóváhagyás megadását,

- nem tilthatják meg járművek vagy a közvetett látást biztosító eszközök értékesítését, nyilvántartásba vételét vagy forgalomba helyezését,

amennyiben a járművek vagy közvetett látást biztosító eszközök megfelelnek ezen irányelv előírásainak.

(2) A tagállamok 2006. január 26-tól kezdődően elutasítják az EK-típusjóváhagyás megadását a közvetett látást biztosító eszközre vonatkozó indokok alapján minden új típusú járműre vagy minden közvetett látást biztosító új típusú eszközre, ha ezen irányelv előírásai nem teljesülnek.

Azonban ezen időpontot 12 hónappal el kell halasztani a VI. osztályba tartozó, a mellső tükörre mint alkatrészre, és annak a járművekre történő felszerelésére vonatkozó előírások tekintetében.

(3) A tagállamok 2006. január 26-tól kezdődően megtiltják minden új típusú jármű nemzeti típusjóváhagyását a közvetett látást biztosító eszközre vonatkozó indok alapján, ha ezen irányelv előírásai nem teljesülnek.

Azonban ezen időpontot 12 hónappal el kell halasztani a VI. osztályba tartozó, a mellső tükörre mint alkatrészre, és annak a járművekre történő felszerelésére vonatkozó előírások tekintetében.

(4) Az M1 és N1 kategóriájú járművekre 2010. január 26-tól, a többi kategóriába tartozó összes járműre 2007. január 26-tól kezdődően a tagállamok a közvetett látást biztosító eszközre vonatkozó indokok alapján:

- az új járművekre a 70/156/EGK irányelv rendelkezéseinek megfelelően kiállított megfelelőségi igazolásokat már nem tekintik érvényesnek az irányelv 7. cikke (1) bekezdésének alkalmazásában, és

- megtiltják a járművek értékesítését, nyilvántartásba vételét vagy forgalomba helyezését,

amennyiben az ilyen járművek nem felelnek meg ezen irányelv előírásainak.

(5) Ezen irányelvnek a közvetett látást biztosító eszközre mint alkatrészre vonatkozó előírásait – a 70/156/EGK irányelv 7. cikke (2) bekezdésének céljára – az M1 és N1 kategóriájú járművekre 2010. január 26-tól, a többi kategóriába tartozó összes járműre 2007. január 26-tól kell alkalmazni.

(6) A (2) és az (5) bekezdés rendelkezéseinek sérelme nélkül, a pótalkatrészek céljaira a tagállamok továbbra is megadják az EK-típusjóváhagyást, és lehetővé teszik a 2007. január 26-a előtt a 71/127/EGK irányelv alapján jóváhagyott járműtípusokban való használatra szánt alkatrészek, illetve önálló műszaki egységek értékesítését és forgalomba helyezését, és adott esetben az ilyen jóváhagyások következő kiterjesztését.

(7) A (3) bekezdés rendelkezéseinek sérelme nélkül a tagállamok továbbra is megadhatják az M2 és M3 kategória I. osztályába tartozó, a 2001/85/EK rendelet [6] I. mellékletének 2.1.1.1. pontjában meghatározott legalább három, csuklóval összekapcsolt merev részből álló olyan új típusú csuklós jármű nemzeti típusjóváhagyását, amely nem felel meg ezen irányelv rendelkezéseinek, feltéve hogy az ezen irányelv III. melléklete 5. pontjában említett, a járművezető látóterére vonatkozó előírások teljesülnek.

(8) Az ezen irányelvben meghatározott rendelkezéseknek – az e területre vonatkozó jogszabályok nemzetközi harmonizálásával összefüggésben – hozzá kell járulniuk a védelem magas szintjének biztosításához. Ezért, amint ezen irányelv elfogadása után lehetséges, a Bizottság javaslatot terjeszt az Egyesült Nemzetek Európai Gazdasági Bizottsága elé annak érdekében, hogy az ENSZ-EGB 46. előírásának rendelkezéseit összehangolják ezen irányelv rendelkezéseivel.

3. cikk

A Bizottság 2010. január 26-ig részletes tanulmányt készít annak érdekében, hogy meggyőződjön arról, hogy az ezen irányelvvel bevezetett módosítások kedvező hatást gyakorolnak-e a közúti közlekedés biztonságára, különös tekintettel a gyalogosokra, kerékpárosokra és más veszélyeztetett úthasználókra. Az eredmények alapján a Bizottság, adott esetben javaslatot tesz további jogszabályokra a közvetett látás további javítása érdekében.

4. cikk

A 70/156/EGK irányelv a következők szerint módosul:

1. az I. mellékletben a 9.9. pont helyébe a következő szöveg lép:

"9.9. Közvetett látást biztosító eszközök

9.9.1. Tükrök (minden egyes tükörre meg kell adni): …

9.9.1.1.1. Gyártmány: …

9.9.1.2. EK-típusjóváhagyási jel: …

9.9.1.3. Változat: …

9.9.1.4. Rajz(ok) a tükör azonosításához, bemutatva a tükör elhelyezését a jármű felépítményéhez viszonyítva: …

9.9.1.5. A rögzítés módjának pontos adatai, beleértve a járműszerkezetnek azon részét, amelyhez rögzítették: …

9.9.1.6. Járulékos felszerelés, amely a hátsó látóteret befolyásolhatja: …

9.9.1.7. A beállító rendszer elektronikus szerkezeti elemeinek (ha van ilyen) rövid leírása: …

9.9.2. A közvetett rálátást segítő egyéb eszközök (a tükör kivételével): …

9.9.2.1. Típus és jellemzők (például az eszköz teljes körű leírása): …

9.9.2.1.1. Kamera/monitor rendszer esetén az észlelési távolság (mm), a kontraszt, fénysűrűség-tartomány, zavaró fények kiküszöbölése, kijelző teljesítménye (fekete-fehér/színes), képfrissítési frekvencia, a monitor fénysűrűség-tartománya: …

9.9.2.1.2. Elegendően részletes rajzok a teljes eszköz bemutatásához, beleértve a szerelési utasításokat is; az EK-típusjóváhagyási jel helyét fel kell tüntetni a rajzokon: …"

2. a III. mellékletben a 9.9. pont helyére az alábbi szövegrész lép:

"9.9. Közvetett látást biztosító eszközök

9.9.1. Tükrök (minden egyes tükörre meg kell adni): …

9.9.1.1.1. Gyártmány: …

9.9.1.2. EK-típusjóváhagyási jel:…

9.9.1.3. Változat: …

9.9.1.4. Rajz(ok) a tükör azonosításához, bemutatva a tükör elhelyezését a jármű felépítményéhez viszonyítva: …

9.9.1.5 A rögzítés módjának pontos adatai, beleértve a felépítményének azon részét, amelyhez azt rögzítették: …

9.9.1.6. Járulékos felszerelés, amely a hátsó látóteret befolyásolhatja: …

9.9.1.7. A beállító rendszer elektronikus szerkezeti elemeinek (ha van ilyen) rövid leírása: …

9.9.2. A közvetett látást biztosító egyéb eszközök (a tükör kivételével): …

9.9.2.1. Típus és jellemzők (például az eszköz teljes körű leírása): …

9.9.2.1.1. Kamera/monitor rendszer esetén az észlelési távolság (mm), a kontraszt, fénysűrűség-tartomány, zavaró fények kiküszöbölése, kijelző teljesítménye (fekete-fehér/színes), képfrissítési frekvencia, a monitor fénysűrűség-tartománya: …

9.9.2.1.2. Elegendően részletes rajzok a teljes eszköz bemutatásához, beleértve a szerelési utasításokat is; az EK-típusjóváhagyási jel helyét fel kell tüntetni a rajzokon: …"

3. a IV. melléklet az alábbiak szerint módosul:

- a táblázat I. részének 8. pontja helyébe az alábbi lép:

"Jóváhagyás tárgya | Irányelv száma | Hivatkozás a Hivatalos Lapban | Alkalmazás az egyes járműkategóriákon |

M1 | M2 | M3 | N1 | N2 | N3 | O1 | O2 | O3 | O4 |

… |

8.Közvetett látást biztosító eszközök | 2003/97/EK | L 25, 2004.1.29 | X | X | X | X | X | X" | | | | |

- az I. rész 8. pontjában a "visszapillantó tükrök" kifejezés helyébe a "közvetett látást biztosító eszközök" lép,

- a II. rész 8. pontjában a "visszapillantó tükrök" kifejezés helyébe a "közvetett látást biztosító eszközök" lép.

4. a XI. melléklet 1. és 2. függelékének 8. pontjában a "visszapillantó tükrök" kifejezés helyébe a "közvetett látást biztosító eszközök" lép.

5. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2005. január 24-e előtt megfeleljenek. Erről haladéktalanul tájékoztatják a Bizottságot.

Amikor a tagállamok ezeket az intézkedéseket elfogadják, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

6. cikk

A 71/127/EGK irányelv 2010. január 24-től hatályát veszti.

A hatályon kívül helyezett irányelvre történő hivatkozásokat az ezen irányelvre történő hivatkozásokként kell értelmezni, és a IV. mellékletben foglalt megfelelési táblázat szerint kell olvasni.

7. cikk

Ez az irányelv az Európai Unió Hivatalos Lapjában való kihirdetésének napján lép hatályba.

8. cikk

Ennek az irányelvnek a tagállamok a címzettjei.

Kelt Brüsszelben, 2003. november 10-én.

az Európai Parlament részéről

az elnök

P. Cox

a Tanács részéről

az elnök

A. Marzano

[1] HL C 126. E, 2002.5.28., 225. o.

[2] HL C 149., 2002.6.21., 5. o.

[3] Az Európai Parlament 2002. április 9-i véleménye (HL C 127. E, 2003.5.29., 25. o.), a Tanács 2003. április 8-i közös álláspontja (HL C 214. E 2003.9.9., 7. o.), az Európai Parlament 2003. július 1-jei álláspontja (a Hivatalos Lapban még nem tették közzé), valamint a 2003. október 20-i tanácsi határozat.

[4] HL L 68., 1971.3.22., 1. o. A legutóbb az 1994. évi csatlakozási okmánnyal módosított irányelv.

[5] HL L 42., 1970.2.23., 1. o. A legutóbb a 807/2003/EK rendelettel (HL L 122., 2003.5.16., 36. o.) módosított irányelv.

[6] A személyszállításra használt, a vezetőülésen kívül több mint nyolc ülőhelyet tartalmazó járművekre vonatkozó különleges rendelkezésekről, valamint a 70/156/EGK és a 97/27/EK irányelv módosításáról szóló, 2001. november 20-i 2001/85/EK európai parlamenti és tanács irányelv (HL L 42., 2002.2.13., 1. o.).

--------------------------------------------------

MELLÉKLETEK JEGYZÉKE

I. melléklet | Fogalommeghatározások és az EK-típusjóváhagyásra vonatkozó közigazgatási rendelkezések |

| 1. függelék | A közvetett látást segítő eszköz EK-típusjóváhagyására vonatkozó adatközlő lap |

| 2. függelék | A közvetett látást segítő eszköz EK-alkatrész-típusbizonyítványának mintája |

| 3. függelék | Az EK-jármű-típusjóváhagyásra vonatkozó adatközlő lap |

| 4. függelék | Az EK-jármű-típusbizonyítvány mintája, a közvetett látást biztosító eszközök felszerelésére tekintettel |

| 5. függelék | EK-alkatrész-típusjóváhagyási jel |

| 6. függelék | A H pont meghatározására és az R, illetve a H pontok egymáshoz viszonyított helyzetének vizsgálatára szolgáló eljárás |

II. melléklet | Kialakítási előírások és vizsgálatok a közvetett látást biztosító eszközök EK-alkatrész-típusjóváhagyásához |

| 1. függelék | A tükör fényvisszaverő felülete "r" görbületi sugarának meghatározására szolgáló eljárás |

| 2. függelék | A fényvisszaverő képesség meghatározásának vizsgálati módszere |

III. melléklet | A tükrök és más, közvetett látást biztosító eszközök járműre történő felszerelésére vonatkozó előírások |

| Függelék | Az észlelési távolság számítása |

IV. melléklet | A 6. cikkben előírt megfelelési táblázat |

--------------------------------------------------